2018. aasta Tour de France'i võitja Geraint Thomas (Ineos Grenadiers) lõpetas ligi kolm aastat väldanud võidupõua, saades esikoha Romandia tuuri kokkuvõttes. Thomas kaotas enne viimast etappi, 16,19 km temposõitu Michael Woodsile (Israel Start-Up Nation) 11 sekundit.
Eraldistardis sai Thomas küll kolmanda koha, kuid ta edestas Woodsi 54 sekundiga ning sellest piisas üldvõiduks. "Nagu me kõik teame, loeb rattasõidus võit. Olen ka pärast Touri võitu võistelnud, kuid on väga tore lõpuks võit saada ja needus murda. See on minu esimene võit isana," märkis ka päev varem võidule lähedal olnud, kuid finiši eel ootamatult kukkunud Thomas.
34-aastane Thomas alustas hooaega tagasihoidlikult, kuid näitas head minekut märtsi lõpus toimunud Kataloonia tuuril, mille tiimikaaslaste Adam Yatesi ja Richie Porte järel kolmandana lõpetas. "Hooaja alguses oli minu eesmärk Tour ja kasutan igat võidusõitu ettevalmistusena. Ma ei ole pannud esimestele võidusõitudele eraldi pinget, kuid tundub, et olen üpris kiiresti heasse vormi jõudnud. Olen kõvasti vaeva näinud ja perest eemal olnud. Olen iga sõiduga paremaks läinud ja loodetavasti jõuan Touriks tippvormi," rääkis Thomas.